Kommissie hoop op nog miljoen kiesersGeregistreerde kiesers sal in Mei volgende jaar hul kruisies in die nasionale en provinsiale verkiesing kan trek. Argieffoto: Morné van Rooyen Suid-Afrikaners wat nog nie weet vir wie hulle volgende jaar wil stem nie, het nog ses maande om te besluit. Die Onafhanklike Verkiesingskommissie van Suid-Afrika (OVK) het Woensdag bekendgemaak die nasionale en provinsiale verkiesings sal in Mei 2019 gehou word. Pres. Cyril Ramaphosa moet nog die presiese datum van volgende jaar se verkiesing aankondig. Die kommissie het tydens ŉ voorlegging oor sy gereedheid vir die kiesstryd gesê daar is nou 26,1 miljoen geregistreerde kiesers op die nasionale kieserslys, berig African News Agency. Glen Mashinini, OVK-voorsitter, het gesê hy hoop minstens nog een miljoen kiesers sal op die kieserslys bygevoeg word voor registrasie in Januarie volgende jaar sluit. Vir die vorige nasionale en provinsiale verkiesings, dié van 2014, het altesaam 25,3 miljoen kiesers geregistreer, sowat 80% van die 31,4 miljoen stemgeregtigde Suid-Afrikaners van destyds. Eindelik het 11,4 miljoen kiesers vir die ANC gestem, 4 miljoen vir die DA en 1,2 miljoen vir die EFF. Die kleiner partye het minder as 10% van die stemme op hulle verenig en 37 van die 400 setels in die nasionale vergadering gekry. Die meningspeilingsfirma Ipsos het in Junie vanjaar bekendgemaak die ANC kan 60% van die stemme in volgende jaar se verkiesing verwag, vergeleke met 62% verlede keer. Ipsos het gemeen die DA sal dié keer net 13% van die stemme kry en die EFF 7%, vergeleke met onderskeidelik 22,2% en 6,4% in 2014. Die DA het die syfers verwerp en gesê die party sien geen bewyse van so ŉ daling in sy steun nie, het Mail&Guardian destyds berig. Maar volgens Ipsos “het die interne verskille in die party in die Wes-Kaap baie vrae oor die party se toekoms laat ontstaan”.